Sofie Lippert (SF), 2023-11-23:
Tak for ordet.
På trods af at jeg ikke bor i et landdistrikt og ej heller nogen sinde har gjort det, er jeg også meget optaget af, at man kan uddanne sig uden for de større byer.
I SF er vi derfor også med i aftalen, som i folkemunde er blevet døbt udflytningsaftalen, fordi vi faktisk synes, det har stor værdi, at der eksisterer uddannelsesudbud i hele landet.
Unge menneskers muligheder skal ikke være afhængige af, hvorvidt de bor i de store byer eller ude i landdistrikterne.
Derfor ønsker vi at sikre et passende uddannelsesudbud uden for de store byer.
Det skaber bedre sammenhæng, men også udvikling, liv og kvalitet i velfærden i lokalsamfundet.
Ikke desto mindre står vi lige nu i en situation med kæmpe mangel på bl.a. sygeplejersker, lærere, pædagoger og socialrådgivere.
Det er en situation, som truer vores velfærdssamfund, som vi kender det.
Vi står derfor med et dilemma, da vi ved, at de professionsuddannelser, der nævnes i forslaget, vil få væsentlig færre ansøgere, hvis uddannelserne bliver flyttet ud af de store byer.
Det skyldes, at der uden for de store byer ikke er lige så mange studerende, der tager de pågældende professionsuddannelser.
Et eksempel er, at læreruddannelsen i Aarhus i årevis har måttet afvise adskillige kvalificerede ansøger, mens der var tomme pladser i Silkeborg.
De studerende, der ikke kom ind i Aarhus, valgte at søge ind på universitetsuddannelser eller andre professionsuddannelser i stedet og søgte altså ikke læreruddannelsen i Silkeborg.
Den type problematik skal vi helst ikke gentage nu, når der er færre ansøgere til de fire store professionsuddannelser.
Vi skal helst ikke ende i en situation, hvor kvalificerede ansøgere bliver afvist og søger ind på andre typer uddannelser i de store byer, fordi der er blevet færre pladser.
I stedet skal vi arbejde for, at der eksisterer attraktive uddannelsesudbud uden for de store byer.
Det har vi bl.a. gjort muligt i aftalen om læreruddannelsen, hvor vi i SF havde stort fokus på, at der skal være gode muligheder for at profilere et mindre uddannelsesudbud, så man eksempelvis kan have et fokus på bestemte profilområder.
Det er vigtigt for SF, at der er uddannelsesudbud, og derfor er det også vigtigt at understrege, at det forhøjede regionale taxameter fortsætter.
En decideret udflytning af uddannelserne fra f.eks. Aarhus og København vil dog i sidste ende betyde, at vi får færre sygeplejersker, lærere, pædagoger og socialrådgivere.
Det er en udfordring, da der er et behov for udflytning af visse uddannelser, men i dette tilfælde er det mere hensigtsmæssigt at bevare uddannelserne i byerne for til gengæld at sikre, at der samlet set kommer flere studerende til de fire vigtige uddannelser.
Desuden er de penge, der kom ud af rulle denne del af aftalen tilbage, blevet brugt på noget, som er enormt vigtigt for SF, og som det lader til er vigtigt for mange i det her lokale, nemlig at rekruttere flere studerende til disse fire typer uddannelser.
Det er i vores optik en rigtig god prioritering af midlerne, da vi har brug for, at der samlet set er flere, der tager disse uddannelser.
Samtidig blev der ikke i forbindelse med tilbagerulningen lukket ned for de tilbud, det allerede var planlagt at etablere uden for de større byer.
Det har altså stadig været muligt at etablere nye tilbud, men vi lukker blot ikke tilbud i de store byer.
Derfor er vi i SF imod beslutningsforslaget.
Tak for ordet.